Στη Ριτσώνα Ευβοίας είναι σχεδόν αδύνατο να εντοπίσεις οτιδήποτε άλλο πέρα από αποθήκες, βιομηχανικές εγκαταστάσεις και ερειπωμένα σπίτια. Στους δρόμους της περιοχής συνήθως κυκλοφορούν φορτηγά και αγροτικά οχήματα. Ένας στενός χωμάτινος δρόμος απλώνεται ανάμεσα σε πεύκα και αμπελοχώραφα. Στο τέλος αυτού του δρόμου, βρίσκεται ένα φρεσκοβαμμένο λευκό κτίριο. Είναι το πρώτο αποτεφρωτήριο στην Ελλάδα, αλλά τίποτα δεν μαρτυρά την ταυτότητά του.

Βρίσκεται στο κέντρο ενός οικοπέδου 11 στρεμμάτων και η κατασκευή του ολοκληρώθηκε σε λιγότερο από έναν χρόνο. Η ιστορία αυτού του κτιρίου, όμως, ξεκινάει πριν την κατασκευή του και μας πηγαίνει πίσω στη δεκαετία του ’90.

Το 1996, ο ζωγράφος Παύλος Μοσχίδης ζήτησε από τους οικείους του να αναλάβουν την αποτέφρωση της σορού του. Οι τελευταίοι δεσμεύτηκαν ότι θα δραστηριοποιηθούν για τη δημιουργία ενός κέντρου αποτέφρωσης νεκρών στην Ελλάδα. Ο Μοσχίδης έφυγε από τη ζωή το 2004, όμως η αποτέφρωσή του έγινε στη Σόφια της Βουλγαρίας, καθώς στην Ελλάδα δεν υπήρχε ακόμα το κατάλληλο νομοθετικό πλαίσιο για τη λειτουργία αποτεφρωτηρίου.

Στενός φίλος του Π.Μοσχίδη ήταν ο Αντώνης Αλακιώτης, ο οποίος τηρώντας την υπόσχεση που είχε δώσει, τον Νοέμβριο του 1997 ίδρυσε την «Επιτροπή για το δικαίωμα της αποτέφρωσης των νεκρών στην Ελλάδα», η οποία αργότερα μετονομάστηκε σε «Ελληνική Κοινωνία Αποτέφρωσης».

Ο νόμος που επέτρεψε την αποτέφρωση νεκρών στην Ελλάδα ψηφίστηκε δύο χρόνια μετά τον θάνατο του Παύλου Μοσχίδη, το 2006. Ήταν ο νόμος 3448/06 και προέβλεπε την «αποτέφρωση νεκρών, ημεδαπών ή αλλοδαπών, των οποίων οι θρησκείες επέτρεπαν τη μετά θάνατον αποτέφρωση». Μέχρι πρότινος, η Ελλάδα ήταν η μοναδική χώρα στην Ευρωπαϊκή Ένωση χωρίς αποτεφρωτήριο. Η πρώτη αποτέφρωση στην Ελλάδα πραγματοποιήθηκε στις 30 Σεπτεμβρίου του 2019.